b'\n_START_ARTICLE_\nDuron\n_START_PARAGRAPH_\nAMD Duron on x86-yhteensopiva suoritin, jota valmisti AMD. Se julkaistiin kes\xc3\xa4ll\xc3\xa4 2000 edulliseksi vaihtoehdoksi yhti\xc3\xb6n omalle Athlon-suorittimelle. Se kilpaili my\xc3\xb6s Intelin Pentium III- ja Celeron-suorittimien kanssa._NEWLINE_Duronin kanta on yhteensopiva Athlonin kanssa, joten ne toimivat samoilla emolevyill\xc3\xa4. Ero n\xc3\xa4iden suorittimien v\xc3\xa4lill\xc3\xa4 on sis\xc3\xa4inen. Duronissa ja Athlonissa on sama 128 kilotavun L1-v\xc3\xa4limuisti, mutta Duronissa on vain 64 kilotavua L2-v\xc3\xa4limuistia, kun Athlonissa on 256 kilotavua. T\xc3\xa4m\xc3\xa4n takia Duron on Athlonia hitaampi toimisto-ohjelmissa, mutta yht\xc3\xa4 nopea liukulukuoperaatioissa. Alkuper\xc3\xa4inen Duron toimi 100\xc2\xa0MHz:n v\xc3\xa4yl\xc3\xa4nopeudella, kun Athlon pystyi toimimaan 133\xc2\xa0MHz:n nopeudella. My\xc3\xb6hemmin my\xc3\xb6s Duron tuki 133\xc2\xa0MHz:n v\xc3\xa4yl\xc3\xa4\xc3\xa4._NEWLINE_Alkuper\xc3\xa4ist\xc3\xa4 Duronia valmistettiin Spitfire-ytimell\xc3\xa4 vuosina 2000 ja 2001 nopeuksilla 600\xe2\x80\x93950\xc2\xa0MHz. Se pohjautui Athlonin Thunderbird-ytimeen. Seuraavaa Duronia Morgan-ytimell\xc3\xa4 valmistettiin nopeuksilla 1000\xe2\x80\x931300\xc2\xa0MHz ja se perustui Athlon XP:n Palomino-ytimeen, jossa oli lis\xc3\xa4n\xc3\xa4 muun muassa tuki SSE-k\xc3\xa4skyille sek\xc3\xa4 muutamia pikkuparannuksia. Erona n\xc3\xa4iss\xc3\xa4 Duroneissa Athlon-isoveljiins\xc3\xa4 oli L2-v\xc3\xa4limuistin koon lis\xc3\xa4ksi my\xc3\xb6s valmistusprosessi; Duronit oli valmistettu 180\xc2\xa0nm:n alumiinijohdinprosessilla, Athlonit 180\xc2\xa0 nm:n kuparijohdinprosessilla, mink\xc3\xa4 takia Duronit eiv\xc3\xa4t kellottuneet yht\xc3\xa4 suuriin kellotaajuuksiin kuin Athlonit._NEWLINE_Vuonna 2003 AMD julkaisi seuraavan Duron-ytimen, joka perustui Athlon XP:n Thoroughbred-ytimeen, eli se oli valmistettu 130\xc2\xa0nm:n valmistustekniikalla. Ytimen nimi oli Applebred. Sit\xc3\xa4 oli saatavilla 1400, 1600 ja 1800\xc2\xa0MHz:n kellotaajuuksilla, jotka kaikki k\xc3\xa4yttiv\xc3\xa4t 133\xc2\xa0MHz:n v\xc3\xa4yl\xc3\xa4\xc3\xa4._NEWLINE_Duron-mallisto lopetettiin vuonna 2004. Sen korvasi Sempron.'